I 2008 tok Ciolek to etappeseire i Bayern rundt og en etappeseier i Tyskland rundt. Dessuten tok han to andre- og en tredjeplass i Tour de France 2008. Ciolek fikk dermed vist at han hadde tatt flere steg fremover, men han ble ofte stilt i skyggen av lagkameraten Mark Cavendish, som han også måtte kjøre spurtopptrekk for ved flere anledninger. Ciolek ble ikke tilbudt ny kontrakt med Columbia etter 2008-sesongen, og 30. oktober ble det klart at han hadde signert en toårskontrakt med Milram. I Milram var Ciolek tiltenkt en rolle som kaptein i flate og lettkuperte ritt.